
TPR a gyakorlatban: Az egri általános iskolai tanítók módszertani ismeretei és gyakorlatai az 1. évfolyamon

A dolgozatban bemutatott vizsgálat célja a Total Physical Response (TPR) módszer alkalmazásának és hatékonyságának feltárása az egri általános iskolák 1. évfolyamán angolt tanító pedagógusok körében. A TPR módszer, amely James J. Asher nevéhez fűződik, a nyelvi elemeket fizikai cselekvésekkel kapcsolja össze, így támogatva a gyermekek játékos és stresszmentes nyelvtanulását. A kutatás célja volt, hogy felárja, milyen mértékben alkalmazzák ezt a módszert a pedagógusok, és hogyan járulhat hozzá a tanulók nyelvi kompetenciájának fejlődéséhez.
A vizsgálatot széles körű hazai és nemzetközi szakirodalmi feltárás előzte meg. A pilot kutatás során kétféle módszert alkalmaztam: megfigyelés és interjú. Az adatgyűjtésben részt vevő pedagógusokat intézményeket az egri általános iskolák közül választottam ki véletlenszerű mintavétellel. A vizsgálati mintába így négy köznevelési intézményből négy fő 1. évfolyamon angolt tanító pedagógus került. Az adatgyűjtés során négy tanóramegfigyelést végeztem, majd ezt követően félig strukturált interjút a tanítókkal. A megfigyeléshez kapcsolódó adatokat az általam készített szelektív jegyzőkönyvben rögzítettem. Az interjúkat tartalomelemzéssel elemeztem előre meghatározott szempontok alapján. A pilot kutatás eredményei rámutattak, hogy a TPR módszer széles körben ismert, de csak korlátozottan alkalmazott az általános iskolai gyakorlatban. A pedagógusok általában pozitívan értékelték a módszert a tanulók motivációjának és figyelmének fenntartásában, ugyanakkor kihívásként említették az előkészítés időigényességét és az osztálylétszám korlátait.
Összeségében elmondható, hogy a TPR módszer hatékony eszköze lehet az angol nyelv tanításának az alsó tagozaton, különösen a kezdő szinten. Az eredmények azt mutatják, hogy a módszertani képzések fejlesztése és a tanári támogatás növelheti a módszer elterjedését és hatékonyságát. A dolgozat hozzájárul a nyelvoktatás pedagógiai gyakorlatainak innovációjához, segítve a tanárokat abban, hogy élvezetesebb és hatékonyabb tanulási környezetet teremtsenek. Eredményeim rávilágítanak a módszer adaptálásának és elterjesztésének lehetőségeire, valamint javaslatokat tettem a tanári képzések és módszertani támogatások fejlesztésére, amelyek hozzájárulhatnak a TPR szélesebb körű gyakorlati alkalmazásához.



